b'\n_START_ARTICLE_\nRiikka Karppinen\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nKarppinen asui koko lapsuusik\xc3\xa4ns\xc3\xa4 Sodankyl\xc3\xa4n Kersil\xc3\xb6n kyl\xc3\xa4ss\xc3\xa4, jossa ainoa lapsi h\xc3\xa4nen lis\xc3\xa4kseen oli h\xc3\xa4nen isoveljens\xc3\xa4. Nuoruudessaan Karppinen toimi Sodankyl\xc3\xa4n nuorisovaltuuston varapuheenjohtajana ja Suomen Nuorisovaltuustojen liitto \xe2\x80\x93 NuVa ry:n edustajiston j\xc3\xa4senen\xc3\xa4. H\xc3\xa4n valmistui ylioppilaaksi joulukuussa 2012 Sodankyl\xc3\xa4n lukiosta._NEWLINE_Karppinen suoritti naisten vapaaehtoisen asepalveluksen vuonna 2013 Kaartin j\xc3\xa4\xc3\xa4k\xc3\xa4rirykmentiss\xc3\xa4 Helsingin Santahaminassa. H\xc3\xa4n toimi palveluksensa aikana varusmiesjohtajana puolustusvoimien Ruotuv\xc3\xa4ki-lehdess\xc3\xa4. Karppinen on sotilasarvoltaan reservin kersantti. Vuosina 2016\xe2\x80\x932018 h\xc3\xa4n ty\xc3\xb6skenteli Varusmiesliiton p\xc3\xa4\xc3\xa4sihteerin\xc3\xa4, ensimm\xc3\xa4isen\xc3\xa4 naisena kyseisess\xc3\xa4 teht\xc3\xa4v\xc3\xa4ss\xc3\xa4. H\xc3\xa4n on toiminut aiemmin my\xc3\xb6s liiton varapuheenjohtajana._NEWLINE_Syksyll\xc3\xa4 2015 Karppinen aloitti suomen kielen ja kirjallisuuden sek\xc3\xa4 saamen kielen ja tutkimuksen opinnot Helsingin yliopistossa. Karppinen on ty\xc3\xb6skennellyt my\xc3\xb6s \xc3\xa4idinkielen sijaisopettajana Sodankyl\xc3\xa4n lukiossa. Nyky\xc3\xa4\xc3\xa4n Karppinen asuu Helsingiss\xc3\xa4, josta k\xc3\xa4sin k\xc3\xa4y v\xc3\xa4hint\xc3\xa4\xc3\xa4n kuukausittain Sodankyl\xc3\xa4ss\xc3\xa4 kunnanvaltuuston kokouksissa. H\xc3\xa4n ty\xc3\xb6skentelee j\xc3\xa4rjest\xc3\xb6sihteerin\xc3\xa4 Pohjola-Nordenin nuorisoliitossa._NEWLINE_Karppinen on suorittanut mets\xc3\xa4styskortin ja hankkinut luvat hirven- ja karhunkaatoon._NEWLINE_Karppisen is\xc3\xa4 on vasemmistoliiton pitk\xc3\xa4aikainen Sodankyl\xc3\xa4n kunnanvaltuutettu ja Pahtavaaran kultakaivoksen p\xc3\xa4\xc3\xa4luottamusmies Juha Karppinen.\n_START_SECTION_\nViiankiaapa-aktivismi\n_START_PARAGRAPH_\nViiankiaapa on Sodankyl\xc3\xa4ss\xc3\xa4 sijaitseva 66 neli\xc3\xb6kilometrin kokoinen suoalue, joka kuuluu Natura 2000-verkostoon ja soidensuojeluohjelmaan. Alueelta on tehty 2000-luvulla huomattavia kupari- ja nikkelil\xc3\xb6yt\xc3\xb6j\xc3\xa4 (ks. Sakatin malmiesiintym\xc3\xa4), ja monikansallisen Anglo American plc:n tyt\xc3\xa4ryhti\xc3\xb6 AA Sakatti Mining Oy valmistelee esiintym\xc3\xa4n hy\xc3\xb6dynt\xc3\xa4mist\xc3\xa4. Karppinen on saanut paljon julkisuutta kaivoshankkeen aktiivisena vastustajana._NEWLINE_Karppinen aloitti vaikuttamisty\xc3\xb6ns\xc3\xa4 15-vuotiaana, jolloin h\xc3\xa4n otti yhteytt\xc3\xa4 medioihin sek\xc3\xa4 matkusti Helsinkiin kertomaan Viiankiaavan tilanteesta silloiselle ymp\xc3\xa4rist\xc3\xb6ministeri Paula Lehtom\xc3\xa4elle ja ymp\xc3\xa4rist\xc3\xb6ministeri\xc3\xb6n kansliap\xc3\xa4\xc3\xa4llikk\xc3\xb6 Hannele Pokalle. Karppisen her\xc3\xa4tti tilanteeseen se, ett\xc3\xa4 valtio oli muutamaa vuotta aiemmin pakkolunastanut h\xc3\xa4nen suvulleen kuuluneita Viiankiaavan suoalueita Natura 2000 -alueiksi, joilla nyt harjoitettiin malminetsint\xc3\xa4\xc3\xa4. Lis\xc3\xa4ksi Karppinen on sanonut kokeneensa velvollisuudentunnetta vaikuttamiseen, koska muita suon puolustajia ei n\xc3\xa4ytt\xc3\xa4nyt ilmenev\xc3\xa4n._NEWLINE_Kuntatasolla Karppinen on edist\xc3\xa4nyt Viiankiaavan suojelua muun muassa Sodankyl\xc3\xa4n EU-rahoitteisen REGINA-hankkeen ohjausryhm\xc3\xa4n j\xc3\xa4senen\xc3\xa4. Vuosina 2016\xe2\x80\x932018 k\xc3\xa4ynniss\xc3\xa4 ollut hanke keskittyi kunnan kaivosohjelman valmisteluun. H\xc3\xa4n on ollut aiheen tiimoilta kysytty vaikuttaja ja puhuja my\xc3\xb6s muualla Suomessa._NEWLINE_Lis\xc3\xa4ksi Karppisen aktivismi on her\xc3\xa4tt\xc3\xa4nyt laajaa huomiota ulkomailla. Esimerkiksi aikakauslehti Der Spiegel ja televisioyhti\xc3\xb6 Al Jazeera ovat haastatelleet h\xc3\xa4nt\xc3\xa4 aiheesta. Brittil\xc3\xa4inen The Guardian uutisoi kes\xc3\xa4ll\xc3\xa4 2016, ett\xc3\xa4 Karppinen oli mukana vaatimassa muun muassa kuningatar Elisabet II:n, luontodokumentaristi David Attenborough\xe2\x80\x99n ja n\xc3\xa4yttelij\xc3\xa4 Stephen Fryn vet\xc3\xa4ytymist\xc3\xa4 Viiankiaavan kaivostoimintaa edist\xc3\xa4neest\xc3\xa4 hyv\xc3\xa4ntekev\xc3\xa4isyysj\xc3\xa4rjest\xc3\xb6st\xc3\xa4._NEWLINE_Karppinen on kertonut, ettei kategorisesti vastusta kaivoksia, mutta pit\xc3\xa4v\xc3\xa4ns\xc3\xa4 Natura-alueen koskemattomuutta ehdottomana._NEWLINE_Muun vaikuttamisensa ohella Karppinen on perustanut my\xc3\xb6s Viiankiaapa-liikkeen, joka j\xc3\xa4rjest\xc3\xa4\xc3\xa4 muun muassa tapahtumia suolla.\n_START_SECTION_\nPoliittinen ura\n_START_PARAGRAPH_\nKarppinen valittiin vuoden 2012 kuntavaaleissa 18-vuotiaana Sodankyl\xc3\xa4n kunnanvaltuutetuksi kunnan historian nuorimpana henkil\xc3\xb6n\xc3\xa4 ja ensimm\xc3\xa4isen\xc3\xa4 vihre\xc3\xa4n\xc3\xa4. H\xc3\xa4nen henkil\xc3\xb6kohtainen \xc3\xa4\xc3\xa4nisaaliinsa oli vaaleissa kunnan kolmanneksi suurin. Karppinen on kertonut kohdanneensa v\xc3\xa4h\xc3\xa4ttely\xc3\xa4 ja nuoreen ik\xc3\xa4\xc3\xa4ns\xc3\xa4 liittyvi\xc3\xa4 ennakkoluuloja ymp\xc3\xa4rist\xc3\xb6vaikuttamista tehdess\xc3\xa4\xc3\xa4n._NEWLINE_Vuonna 2015 Karppinen toimi Vihreiden nuorten ja opiskelijoiden liiton hallituksen j\xc3\xa4senen\xc3\xa4._NEWLINE_Vuoden 2017 kuntavaaleissa Karppinen oli koko Sodankyl\xc3\xa4n \xc3\xa4\xc3\xa4niharava 239 \xc3\xa4\xc3\xa4nell\xc3\xa4, joka vastasi 5,6 prosenttia kaikista kunnassa annetuista \xc3\xa4\xc3\xa4nist\xc3\xa4. H\xc3\xa4nen mukanaan kunnanvaltuustoon valittiin my\xc3\xb6s kaksi muuta vihre\xc3\xa4\xc3\xa4 valtuutettua. Karppinen piti vaaliteemoinaan esill\xc3\xa4 muun muassa Sodankyl\xc3\xa4n kunnan kest\xc3\xa4v\xc3\xa4\xc3\xa4 kehitt\xc3\xa4mist\xc3\xa4 ja kunnallisten palveluiden s\xc3\xa4ilytt\xc3\xa4mist\xc3\xa4, puhdasta l\xc3\xa4hiymp\xc3\xa4rist\xc3\xb6\xc3\xa4 sek\xc3\xa4 kattavia sivistys-, kulttuuri- ja vapaa-aikapalveluita. H\xc3\xa4n jatkoi my\xc3\xb6s vaalien j\xc3\xa4lkeen vihreiden valtuustoryhm\xc3\xa4n puheenjohtajana._NEWLINE_Kuntapolitiikassa Karppinen on tehnyt aloitteita muun muassa maksuttomasta ehk\xc3\xa4isyst\xc3\xa4 alle 20-vuotiaille, ennakko\xc3\xa4\xc3\xa4nestyspaikan perustamisesta Sodankyl\xc3\xa4n j\xc3\xa4\xc3\xa4k\xc3\xa4riprikaatin sotilaskotiin, liikuntapaikkojen k\xc3\xa4ytt\xc3\xb6maksujen alennuksesta alle 18-vuotiaille ja Suomi 100 -vuoden Sodankyl\xc3\xa4-mets\xc3\xa4n perustamisesta. H\xc3\xa4n vastustaa Sodankyl\xc3\xa4n muuttamista kunnasta kaupungiksi._NEWLINE_Vuonna 2017 Karppinen toimi kampanjap\xc3\xa4\xc3\xa4llikk\xc3\xb6n\xc3\xa4 vihreiden eduskuntaryhm\xc3\xa4n puheenjohtaja Krista Mikkoselle, joka oli ehdolla puolueen puheenjohtajaksi._NEWLINE_Marraskuussa 2017 kokoomustaustainen Ajatuspaja Linja listasi Karppisen Suomen 25 lupaavimman alle 25-vuotiaan poliitikon joukkoon._NEWLINE_Kes\xc3\xa4kuussa 2019 puoluekokouksessa, eduskuntavaalien j\xc3\xa4lkeen, Karppinen valittiin Vihre\xc3\xa4n liiton varapuheenjohtajaksi vuosiksi 2019-2021.\n_START_SECTION_\nEduskuntavaalit 2019\n_START_PARAGRAPH_\nKarppinen oli ehdolla Lapin vihreiden listalta vuoden 2019 eduskuntavaaleissa. Karppinen sai vaaleissa 7\xc2\xa0818 \xc3\xa4\xc3\xa4nt\xc3\xa4, mik\xc3\xa4 oli vaalien toiseksi suurin henkil\xc3\xb6kohtainen \xc3\xa4\xc3\xa4nim\xc3\xa4\xc3\xa4r\xc3\xa4 Lapin vaalipiiriss\xc3\xa4 ja kolmanneksi suurin vihreiden ehdokkaan saama \xc3\xa4\xc3\xa4nim\xc3\xa4\xc3\xa4r\xc3\xa4 koko maassa. Karppisen vertausluku j\xc3\xa4i kuitenkin pienemm\xc3\xa4ksi kuin vaalipiirist\xc3\xa4 viimeisen\xc3\xa4 l\xc3\xa4pi p\xc3\xa4\xc3\xa4sseen Markus Lohen (kesk.) vertausluku, eik\xc3\xa4 h\xc3\xa4n tullut valituksi. Muun muassa oikeusministeri\xc3\xb6n vaalijohtaja Arto J\xc3\xa4\xc3\xa4skel\xc3\xa4inen sek\xc3\xa4 aluetutkija Timo Aro ja valtio-opin professori Kimmo Gr\xc3\xb6nlund ehdottivat pienimpien vaalipiirien vaalij\xc3\xa4rjestelm\xc3\xa4n tai vaalipiirijaon muutosta tapahtuneen j\xc3\xa4lkeen.\n_START_SECTION_\nDokumenttielokuva\n_START_PARAGRAPH_\nDokumentaristi Petteri Saario on ohjannut Karppisesta kertovan dokumenttielokuvan Aktivisti, joka tuli ensi-iltaan Sodankyl\xc3\xa4n elokuvajuhlilla kes\xc3\xa4kuussa 2017. _NEWLINE_Kuuden vuoden ajan kuvattu elokuva kertoo Karppisen taistelusta kansainv\xc3\xa4list\xc3\xa4 kaivosj\xc3\xa4tti\xc3\xa4 vastaan. Tekij\xc3\xa4ns\xc3\xa4 mukaan se on \xe2\x80\x9ctarina poikkeuksellisesta sisusta, rohkeudesta ja rakkaudesta omia juuria ja kotikyl\xc3\xa4\xc3\xa4 kohtaan\xe2\x80\x9d. _NEWLINE_Elokuvaa on esitetty ymp\xc3\xa4ri maailman, Suomen ohella muun muassa Meksikossa, Argentiinassa, Intiassa, Australiassa, Malesiassa, Yhdysvalloissa ja Barbadoksella. Suomessa se on n\xc3\xa4hty my\xc3\xb6s TV1:n Dokumenttiprojektissa toukokuussa 2018._NEWLINE_Kes\xc3\xa4kuussa 2018 Aktivisti palkittiin p\xc3\xa4\xc3\xa4palkinnolla Euroopan suurimpiin ymp\xc3\xa4rist\xc3\xb6elokuvafestivaaleihin kuuluvilla CinemAmbiente-elokuvajuhlilla Italian Torinossa. Se on palkittu my\xc3\xb6s Matsalun luontoelokuvafestivaaleilla Virossa.'